หุ้นลิสซิ่งกำไรผงาด
ภาพรวมผลประกอบการของหุ้นกลุ่มลิสซิ่งปี 59 นับว่ายัง “สดใส” หลายบริษัทมีกำไรสุทธิเพิ่ม จากสินเชื่อขยายตัวต่อเนื่อง
25 ก.พ. 2560

–เส้นทางนักลงทุน–
 
ภาพรวมผลประกอบการของหุ้นกลุ่มลิสซิ่งปี 59 นับว่ายัง “สดใส” หลายบริษัทมีกำไรสุทธิเพิ่ม จากสินเชื่อขยายตัวต่อเนื่อง
โดยเฉพาะหุ้น GL, MTLS, SAWAD, LIT, S11 และ THANI เป็นต้น ซึ่งหุ้นทั้งหมดล้วนเป็นหุ้นขวัญใจนักลงทุน เพราะมักมีวอลุ่มการซื้อขายหนาแน่นเป็นประจำ
ประเด่นหลักๆ ก็เรื่องผลประกอบการที่คอยสนับสนุนๆ มาตลอดนั่นเอง!
ว่าแล้ว มาเจาะรายระเอียดของผลประกอบการเป็นรายตัว ว่างบการเงินปี 59 เติบโตขนาดไหน
ตัวแรก บริษัท กรุ๊ปลีส จำกัด (มหาชน) หรือ GL ผลการดำเนินงาน งบปี สิ้นสุดวันที่ 31 ธันวาคม 2559 มีกำไรสุทธิ 1,063.84 ล้านบาท หรือ 0.6974 บาทต่อหุ้น จากงวดเดียวกันของปีก่อน 582.89 ล้านบาท หรือ 0.4895 บาทต่อหุ้น สาเหตุจากการเพิ่มขึ้นของรายได้ดอกผลเช่าซื้อ การเพิ่มขึ้นของรายได้ดอกผลจากสินเชื่อแก่ผู้บริโภคโดยมีสินทรัพย์ค้ำประกัน การเพิ่มขึ้นของรายได้ดอกเบี้ยจากเงินให้กู้ยืม การลดลงของหนี้สูญและหนี้สงสัยจะสูญ การลดลงของขาดทุนจากจำหน่ายทรัพย์สินรอการขาย และการลดลงของต้นทุนสินเชื่อ
ตัวที่สอง บริษัท เมืองไทย ลิสซิ่ง จำกัด (มหาชน) หรือ MTLS ผลการดำเนินงาน งบปี สิ้นสุดวันที่ 31 ธันวาคม 2559 มีกำไรสุทธิ 1,464.14 ล้านบาท หรือ 0.69 บาทต่อหุ้น จากงวดเดียวกันของปีก่อน 825.01 ล้านบาท หรือ 0.39 บาทต่อหุ้น เป็นผลมาจากจำนวนสาขาเพิ่มขึ้นเป็น 1,664 สาขา ส่งผลให้ยอดปล่อยสินเชื่อเพิ่มขึ้น
ตัวที่สาม บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ผลการดำเนินงาน งบปี สิ้นสุดวันที่ 31 ธันวาคม 2559 มีกำไรสุทธิ 2,004.62 ล้านบาท หรือ 1.92 บาทต่อหุ้น จากงวดเดียวกันของปีก่อน 1,336.11 ล้านบาท หรือ 1.28 บาทต่อหุ้น ซึ่งเป็นผลมาจากการปล่อยสินเชื่อผ่านสาขาเพิ่มขึ้นเป็น 2,130 สาขา ทำให้ลูกหนี้เพิ่มขึ้น
ตัวที่สี่ บริษัท ลีซ อิท จำกัด (มหาชน) หรือ LIT ผลการดำเนินงาน งบปี สิ้นสุดวันที่ 31 ธันวาคม 2559 มีกำไรสุทธิ 100.66 ล้านบาท หรือ 0.50 บาทต่อหุ้น จากงวดเดียวกันของปีก่อน 70.45 ล้านบาท หรือ 0.35 บาทต่อหุ้น ซึ่งมีรายได้จากสินเชื่อรับซื้อลูกหนี้การค้าเพิ่มขึ้น รายได้ค่าธรรมเนียมเปิดวงเงินใหม่และเพิ่มวงเงินเก่าเพิ่มขึ้น
ตัวที่ห้า บริษัท เอส 11 กรุ๊ป จำกัด (มหาชน) หรือ S11 ผลการดำเนินงาน งบปี สิ้นสุดวันที่ 31 ธันวาคม 2559 มีกำไรสุทธิ 421.44 ล้านบาท หรือ 0.69 บาทต่อหุ้น จากงวดเดียวกันของปีก่อน 352.99 ล้านบาท หรือ 0.59 บาทต่อหุ้น ซึ่งเป็นผลจากรายได้ค่าเช่าซื้อ เป็นมีการขยายพื้นที่การให้บริการเพิ่มมากขึ้น โดยเฉพาะในเขตพื้นที่กรุงเทพฯ ชลบุรี ระยอง และนครปฐม
ตัวที่หก บริษัท ราชธานีลิสซิ่ง จำกัด (มหาชน)หรือ THANI ผลการดำเนินงาน งบปี สิ้นสุดวันที่ 31 ธันวาคม 2559 มีกำไรสุทธิ 881.16 ล้านบาท หรือ 0.36 บาทต่อหุ้น จากงวดเดียวกันของปีก่อน 748.66 ล้านบาท หรือ 0.31 บาทต่อหุ้น เป็นผลจากรายได้รวมเพิ่มขึ้น ขณะที่มีค่าใช้จ่ายทางการเงินลดลง
นี่เป็นเพียงตัวอย่างหุ้นลิสซิ่งที่ทยอยประกาศออกมาแล้วมีความสามารถในการทำกำไรอย่างแข็งแกร่ง และยังมีโอกาสเติบโตอีกหลายปีเนื่องจากทุกบริษัทมีการขยายสาขาเพิ่มขึ้นอย่างต่อเนื่อง
ที่สำคัญมีการบวกต่อจากการเติบโตสินเชื่อที่แข็งแกร่ง โดยเน้นตลาดสินเชื่อที่ธนาคารเข้าไม่ถึง และการให้บริการทางการเงินรายย่อยเต็มรูปแบบ
อีกทั้งบางบริษัทพอร์ตสินเชื่อยังมีแนวโน้มเติบโตเด่น ขณะที่คุณภาพของสินเชื่อยังอยู่เกณฑ์ดี จากนโยบาย NPL ที่รัดกุมและความสามารถในการเก็บหนี้ที่มีประสิทธิภาพ
…
 
